Document ID: 32010R0202

NARIADENIE KOMISIE (EÚ) č. 202/2010
z 10. marca 2010,
ktorým sa mení a dopĺňa nariadenie (ES) č. 6/2003, ktoré sa týka šírenia štatistiky cestnej nákladnej dopravy
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1172/98 z 25. mája 1998 o štatistických výkazoch o cestnej nákladnej doprave (1), a najmä na jeho článok 6,
keďže:
(1)
Je vhodné čo najviac využívať štatistické údaje o cestnej preprave tovaru uvedené v nariadení (ES) č. 1172/98, pričom sa rešpektuje dôvernosť záznamov individuálnych údajov.
(2)
Nariadením Komisie (ES) č. 833/2007 (2), ktorým sa končí prechodné obdobie ustanovené v nariadení Rady (ES) č. 1172/98, sa od roku 2008 sprístupňujú podrobné údaje o mieste pôvodu a mieste určenia na úrovni vnútroštátnych aj medzinárodných cestných prúdov pre nákladnú dopravu.
(3)
Je potrebné sprístupniť členským štátom vnútroštátne a medzinárodné údaje o mieste pôvodu a mieste určenia, aby sa mohlo doplniť pokrytie štatistiky vnútroštátnej cestnej dopravy.
(4)
Výskumní pracovníci a vedecká obec vo všeobecnosti by mali mať na vedecké účely prístup k údajom zasielaným Komisii (Eurostatu) v súlade s nariadením (ES) č. 1172/98 podľa zásady stanovenej v nariadení Európskeho parlamentu a Rady (ES) č. 223/2009 (3) o európskej štatistike.
(5)
Nariadenie Komisie (ES) č. 6/2003 (4) by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru pre európsky štatistický systém,
PRIJALA TÚTO SMERNICU:
Článok 1
Príloha k nariadeniu (ES) č. 6/2003 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. marca 2010

Labels: 12
8
19